Hovedsponsoren tror fotballens økonomiske storhetstid er forbi

En tredel av inntektene har glippet for Brann siden toppåret 2008.

Publisert Publisert 26. mars 2014

Inntekstutviklingen til Brann.

Denne artikkelen er over seks år gammel

2008: Brann er regjerende seriemestere og spiller Europaliga mot Everton og Deportivo La Coruña, og mesterligakvalifisering mot Marseille. Tilskuersnittet på 16.945 betyr at det er bortimot fullt på hver kamp.

2014: Magre sportslige år under Steinar Nilsen og Rune Skarsfjord gjør at Brann går inn i eliteserien med en 8. plass å slå i bordet med fra i fjor. Det er seks år siden klubben konkurrerte i Europa. Tilskuersnittet har dalt til 11.302. Branns to store inntektskilder, salg av billetter og sponsorpenger, er med på å forklare hvordan en tredel av Branns inntekter har forsvunnet siden 2008. Begge postene har krympet med i overkant av 10 millioner kroner hver.

— Jeg tror storhetstiden har vært. Å komme opp på samme nivå som man har vært er kanskje ikke realistisk, sier Veline Høyland, sponsorsjef for Branns største samarbeidspartner Sparebanken Vest.

- Ikke godt nok produkt

Sparebanken Vest har sponset Brann siden 2004, og Høyland understreker at banken er svært fornøyd med samarbeidet, men at Brann kan vente seg større inntekter fra sponsormarkedet i tiden som kommer, tror ikke Høyland.

BT vet at Branns store sponsoravtaler de siste årene ikke har økt i verdi.

— Jeg mener at fotballen er et bra sted å være sponsor ennå, men kanskje har prisene justert seg ned på et nivå som er mer riktig. Jeg tror ikke sponsorinntektene vil stige for fotballklubbene i årene som kommer, men de kan holde seg der de er nå, sier sponsorsjefen.

Vibeke Johannesen er salgssjef bedrift i Brann, og har ansvar for å hente inn sponsorer til klubben. Hun mener Sparebanken Vests analyse langt på vei er presis.

— Vi er nok litt mer optimistiske, for vi kjenner på mulighetene nå med ny trener og ny entusiasme i klubben. Men når det gjelder de nærmeste årene, er jeg enig. Da handler det mest om å stabilisere det vi har, sier Johannesen.

Norges sponsorguru, Jacob Lund, deler Sparebanken Vests syn.

— Jeg tror heller ikke på noen økning for fotballen. Faktum er at norsk fotball ifølge Norsk Toppfotball har redusert sponsorinntektene sine med 700 millioner kroner på 6–7 år. Det skyldes at produktet ikke er godt nok, sier Lund. Han er tidligere sponsorsjef i DNB, og driver nå selskapet Sponsorconsult.

— Når ikke produktet er godt nok, så vises det gjennom noen parametere: Går folk på kampene? Nei. Er norske lag med i Europa? Nei. Er landslaget med i EM og VM? Nei. Er ikke produktet godt nok, går det også ut over tilskuernes og sponsorenes interesse, sier Lund.

Mindre lønn og sign on fee

Samtidig som inntektene har sviktet for Brann, har klubben klart å tilpasse kostnadene, utenom i 2009 da det ble nesten 25 millioner kroner i minus. Klubben bruker 44 millioner kroner på A-laget i år, mot 62 millioner kroner i 2008. Administrasjonen er slanket, og i perioden fra 2008 har Brann redusert gjelden sin kraftig.

— Alt med lønn og sign on fee er dradd kraftig ned, og administrasjonen har sett på alt fra leasingavtaler for kontorutstyr, forsikrings- og pensjonsavtaler for de ansatte til revisorhonorar. Vi så på alt, og sparte der vi kunne, sier Roald Bruun-Hanssen, daglig leder i Brann.

Nedgangen i Branns inntekter sammenfaller tydelig med økonomisk nedgang i flere andre norske klubber.

— Finanskrisen i 2008 og 09 gjorde at hele samfunnet ble mer kostnadsbevisst. Samtidig kom vi i en situasjon der klubblag og landslag ikke levde opp til forventningene, og nå har vi en kontroversiell TV-avtale som blant annet har ført til mindre forutsigbarhet for publikum. Konkurransen fra Premier League og andre internasjonale ligaer er og større, og norsk fotball har hatt negative saker som har skadet omdømmet. Alt dette har bidratt til mindre oppmerksomhet og utfordringer for omdømmet. Det har igjen bidratt til fall i inntektene, sier Bruun-Hanssen.

- Ikke Nystemten på samisk

I 2007 var Brann i en situasjon der folk sto i kø mandag morgen for å kjøpe billett til neste kamp. Stadion var ny og losjene var fulle. Foran årets første hjemmekamp – mot Stabæk – er flere billetter blitt delt ut gratis.

— Etter gullet var det veldig mye lettere å få møter med samarbeidspartnere. Alle ville treffe Brann for å høre hva vi kunne gjøre sammen. Nå begynner det å bli bedre, men vi har bak oss noen år der dette har vært utfordrende, sier Johannesen.

Brann mener flere punkter er på plass for at laget skal bli et stabilt topplag i årene som kommer. Talentarbeidet har begynt å bidra med spillere som leverer på A-laget. Klubben tar samfunnsansvar gjennom ulike prosjekter, noe som faller i god jord hos sponsorene.

Men nøkkelen til alt er å få publikum tilbake. Brann har blant annet bedret kioskene og internettforbindelsen på Stadion. Men klubben er klar på at sportslige resultater er det viktigste for å få publikum tilbake.

— Folk går ikke på Stadion for å se dansende kameler eller høre Nystemten på samisk. Folk går på fotballkamper for å få en god opplevelse med sitt hjemmelag, sier Jacob Lund.

Publisert Publisert: 26. mars 2014 10:26